**РЕПУБЛИКА СРБИJА** **КАБИНЕТ МИНИСТРА БЕЗ ПОРТФЕЉА ЗАДУЖЕНОГ ЗА ПОМИРЕЊЕ, РЕГИОНАЛНУ САРАДЊУ И ДРУШТВЕНУ СТАБИЛНОСТ**

На основу члана 23. став 2. Закона о државној управи („Сл. гласник РС“, број 75/05, 101/07, 95/10, 99/14, 30/18 – др. закон и 47/18), члана 38. Закона о удружењима („Сл. гласник РС”, бр. 51/09, 99/11 – др. закони и 44/18 – др. закон), Решењем о употреби текуће буџетске резерве број 401-6199/2024 од 04. јула 2024 године(„Сл. гласник РС”бр. 58/24) у оквиру раздела 3. Влада, 3.28, - Кабинет министра без портфеља задуженог за помирење, регионалну сарадњу и друштвену стабилност Програм 2102 - Подршка раду Владе, функција 110 - Извршни и законодавни органи, финансијски и фискалани послови и спољни послови, Програмска активност 0055 – Координација активности у области друштвене стабилности; Економска класификација 481 – Дотације невладиним организацијама, Закључка Владе Републике Србије 05 број: 401-9130/2024 од 26. септембра 2024. године Кабинет министра без портфеља задуженог за координацију активности у области помирења, регионалне сарадње и друштвене стабилности (у даљем тексту: Кабинет министра) расписује

**ЈАВНИ КОНКУРС**

за подношење предлога за

 П Р О Г Р А М

ФИНАНСИЈСКЕ ПОДРШКЕ, МЕРАМА И АКТИВНОСТИМА У ОБЛАСТИ ПОМИРЕЊА КРОЗ ПОДРШКУ УДРУЖЕЊИМА ГРАЂАНА У РЕПУБЛИЦИ СРБИЈИ У 2024. ГОДИНИ

 ЦИЉ

Конкурс се расписује за доделу финансијских средстава удружењима грађана која у свом Статуту као циљеве препознају унапређење и заштиту положаја националних заједница/мањина и људских права, промоцију интеркултурне сарадње, миротворства и помирења.

Општи циљ програма је очување, јачање и унапређење процеса помирења у Републици Србији, са посебним акцентом на финансијску подршку удружењима која раде у области помирењa, с нагласком на њихову улогу у процесу помирења. Програм је усмерен на активности које промовишу међусобно разумевање, очување заједничке културне баштине и изградњу трајних веза између различитих националних заједница. Посебан акценат ставља се на афирмацију идеја мира и сарадње, као и на подршку Програмима који ојачавају економски и социјални потенцијал Републике Србије кроз активну улогу грађана у процесу помирења и изградње стабилних међуетничких односа.

Реализацијом програма треба да се унапреде следеће мере:

МЕРА 1 – ПОДРШКА КУЛТУРНИМ ИНИЦИЈАТИВАМА ЗА ПОМИРЕЊЕ У РЕПУБЛИЦИ СРБИЈИ

Ова мера подразумева очување и јачање процеса помирења у Републици Србији кроз промоцију културног дијалога и међусобног разумевања међу различитим националним заједницама. Спроводи се кроз директну финансијску подршку организацији догађаја, изради и набавци материјала и опреме за културне активности које унапређују интеркултурну сарадњу и промоцију заједничког културног наслеђа у складу са овим Програмом.

МЕРА 2 – ПОДРШКА УНАПРЕЂЕЊУ ПРОЦЕСА ПОМИРЕЊА КРОЗ ПРОГРАМЕ САРАДЊЕ И ЕКСПЕРТСКЕ АКТИВНОСТИ

Ова мера има за циљ јачање процеса помирења у Републици Србији кроз промоцију интеретничке сарадње, културног дијалога и стручне подршке организацијама које доприносе изградњи трајног мира. Спроводи се кроз директну финансијску подршку активностима које подстичу сарадњу и размену искустава између различитих заједница.

МЕРА 3 – ПОДРШКА ПРОЈЕКТИМА ЗА ПОМИРЕЊЕ КРОЗ ОБРАЗОВНЕ ИНИЦИЈАТИВЕ И ПРОГРАМЕ РАЗМЕНЕ

Ова мера има за циљ унапређење процеса помирења кроз образовне иницијативе и програме размене искустава. Спроводи се кроз финансијску подршку невладиним организацијама које реализују пројекте у области помирења и интеркултурне сарадње.

МЕРА 4 – ПОДРШКА ПРОЈЕКТИМА ЗА ЈАЧАЊЕ САРАДЊЕ И РАЗМЕНЕ ИСКУСТАВА

Ова мера има за циљ јачање сарадње и изградњу поверења међу различитим националним заједницама кроз подршку пројектима који промовишу заједничке интересе и размену искустава. Спроводи се кроз финансијску подршку активностима које подстичу интеракцију и сарадњу између различитих заједница.

МЕРА 5 – ПОДРШКА ПРОЈЕКТИМА КОЈИ ПОДСТИЧУ МИРОТВОРСТВО И ЈЕДНАКОСТ

Ова мера има за циљ промоцију мира кроз подршку пројектима који се фокусирају на миротворство и равноправност у друштву. Спроводи се кроз финансијску подршку активностима које промовишу мир и социјалну правду.

МЕРА 6 – ПОДРШКА ПОЛИТИЦИ ПОМИРЕЊА У ИНСТИТУЦИЈАМА КОЈЕ СЕ СУОЧАВАЈУ СА ПОДЕЛАМА

Ова мера подразумева јачање улоге виталних институција које се боре и суочавају са проблемима подела кроз финансијску подршку за активности које доприносе интеркултурном дијалогу, социјалној кохезији и јачању капацитета за промоцију мира и сарадње. Спроводи се кроз финансирање пројеката и иницијатива које подстичу међусобно разумевање и мир у локалним срединама.

МЕРА 7 – ОСНАЖИВАЊЕ КАПАЦИТЕТА ИНСТИТУТЦИЈА КОЈЕ СЕ СУОЧАВАЈУ СА ПОДЕЛАМА ЗА ПОМИРЕЊЕ

Ова мера се фокусира на јачање капацитета институција које се суочавају са поделама за јачање капацитета за помирење кроз активну улогу у процесу помирења и промоције мира.

МЕРА 8 – ЕДУКАТИВНИ ПРОГРАМИ ПОДИЗАЊА СВЕСТИ О ПОМИРЕЊУ

Ова мера се фокусира на јачање капацитета одгојно-образовних институција кроз одгојно-образовни програм на пољу подизања свести о важности политике помирења за државу и друштво.

Програм је објављен на интернет страници <https://pomirenje.gov.rs/>

КОРИСНИЦИ СРЕДСТАВА

Финансијску подршку за спровођење активности у оквиру мере, под условима и на начин предвиђен овим програмом могу да остварују удружења грађана која у свом Статуту као циљеве препознају унапређење и заштиту положаја националних заједница/мањина и људских права, промоцију интеркултурне сарадње, миротворства и помирења.

Подносилац предлога Програма може бити носилац искључиво једног пројекта у оквиру Конкурса.

Програми/пројекти узимаће се у разматрање ако удружење испуњава следеће опште услове:

1. Да је регистровано и делује на подручју Републике Србије,
2. Да је Статутом или дефинисаним активностима утврђено да се се циљеви удружења остварују у области друштвене стабилности
3. Поред општих услова, удружење које пријављује пројекат/програм треба да испуњава и следеће додатне услове за обављање послова  у тој области:
* да достави израђен детаљан буџет активности;
* да достави детаљан акциони план са дефинисаном динамиком;
* да поседује стручни и технички капацитет за реализацију као и искуство у реализацији пројекта.

Уз пријаву Програма, удружење је обавезно да достави:

1. Извод из Статута или плана активности удружења којима је утврђено да се циљеви

удружења остварују у области у којој се Програм реализује, који је потписан од стране заступника удружења и печатиран печатом удружењa;

1. Биографије предложених едукатора;
2. Изјава да средства за реализацију предлога програма нису на други начин обезбеђена;
3. Изјава о непостојању сукоба интереса;
4. Интерни акт о антикорупцијској политици.

Конкурсна комисија по службеној дужности утврђује да ли је удружење уписано у регисатар надлежног органа и да ли се, према статутарним одредбама, циљеви удружења остварују у области у којој се програм/пројекат реализује

**Уколико удружење у оквиру пријаве пројекта не достави неки од напред наведених докумената, пријава ће се сматрати непотпуном и неће бити узета у разматрање.**

Kaбинет министра задржава право да изврши корекције ставки буџета пријављених пројеката према активностима које се спроводе.

 НАМЕНА СРЕДСТАВА

Финансијска подршка за спровођење активности у оквиру мере обухвата накнаду трошкова удружењима грађана у Републици Србији, у складу са овим Програмом.

**Прихватљиви трошкови** су:

* Људски ресурси - накнада за лица ангажована током трајања Програма на пословима координације, администрирања пројектом, финансијским управљањем и сл. као и накнада за лица ангажована на реализацији програмских активности (демонстратори, конференсијеи, лица ангажована у циљу реализација обука и друга лица); Наведна лица могу бити ангажована по основу уговора о ппп, уговора о делу и сл.
* Текући трошкови Програма нпр. трошкови закупа простора и трошкови за функционисање канцеларије (трошкови телефона, интернета, комуналних услуга, грејања, трошкови електричне енергије и сл.); трошкови канцеларијског материјала под условом да су неопходни за реализацију програма или пројекта; трошкови превоза; књиговодствене услуге; трошкови накнаде за услуге јавних плаћања које врши Управа за трезор; остали текући трошкови Програма.
* Трошкови програмских активности нпр. набавка услуга и добара неопходних за реализацију Програма; трошкови угоститељских услуга; трошкови смештаја и исхране према приложеном уговору и рачуну, водећи рачуна да буду економски оправдани. Потребно је за сваку активност дефинисану у предлогу Програма приказати појединачне трошкове по буџетским линијама. Називи активности у предлогу буџета морају да буду усклађени са називима активности у предлогу програма или пројекта.

**Неприхватљиви трошкови су:**

* финансирање политичких кампања,
* покушај политичке идеологизације кроз пројекат,
* куповина возила, техничке опреме за потребе удружења, адаптација и опремање простора удружења,
* изградња инфраструктуре и грађевински радови у оквиру програмских активности,
* ретроактивно финансирање програма чија је реализација у току или чија је реализација завршена,
* програми којима се остварује добит.

ФИНАНСИЈСКИ ОКВИР

Средства за спровођење овог програма обезбеђена су Решењем о употреби текуће буџетске резерве број 401-6199/2024 од 04. јула 2024. године (,,Службени гласник РС”, бр. 58/24), у оквиру Раздела 3. Влада, Глава 3.28. - Кабинет министра без портфеља задуженог за помирење, регионалну сарадњу и друштвену стабилност Програм 2102 - Подршка раду Владе, функција 110 - Извршни и законодавни органи, финансијски и фискалани послови и спољни послови, Програмска активност 0053 – Координација активности у области помирења; Економска класификација 481 - Дотација невладиним организацијама: 50.000.000,00 динара.

Финансирање програма врши се на основу уговора закљученог између реализатора Програма и Кабинета министра, којим се нарочито дефинише предмет Програма/пројекта, рок у коме се Програм/пројекат реализује, конкретне обавезе уговорних страна, износ средстава и начин обезбеђења и преноса средстава, инструмени обезбеђења за случај ненаменског трошења средстава обезбеђених за реализацију Програма, односно за случај неизвршења уговорне обавезе – предмета програма и повраћај неутрошених средстава.

По потписивању уговора средства се уплаћују реализатору Програма на отворени **наменски подрачун код Управе за трезор Министарства финансија,**  наведен у уговору. Са овог подрачуна, у складу са одобреним буџетом финансирају се све активности , као и предвиђени хонорари**. Није дозвољен било какав пренос средстава са овог подрачуна на рачун пословне банке.**

Реализатор Програма је одговоран за законито и наменско трошење средстава.

Реализатор Програма је дужан да обавештава надлежни орган о његовој реализацији, у роковима одређеним уговором, као и да надлежном органу омогући праћење реализације програма.

Након завршетка Програма, реализатор је дужан да на предвиђеним формуларима достави завршни извештај који се састоји од детаљног наративног и финансијског извештаја као и пратећу документацију којом се доказује наменски утрошак средстава. Формулари извештаја биће доступни на званичној интернет страници Кабинета министра <https://pomirenje.gov.rs/> . Рок за достављање завршног извештаја је 30 дана од завршетка Програма.

ТРАЈАЊЕ ПРОГРАМА

Програмске активности реализују се у трајању 6 месеци од дана преноса средстава, с тим да постоји могућност продужења рока за реализацију активности, а најдуже 2 месеца .

КОНКУРСНА ДОКУМЕНТАЦИЈА И НАЧИН ПРИЈАВЕ

Конкурс је јаван и објављује се на интернет страници Кабинета министра <https://pomirenje.gov.rs/> и на порталу е-Управа.

Обрасци за подношење предлога Програма, доступни су и могу се преузети на званичној интернет страници Кабинета министра <https://pomirenje.gov.rs/> и на порталу е-Управа.

 Пријаве се достављају у затвореној коверти. Пријаву чини следећа **обавезна документација достављена на прописаним обрасцима**:

* Попуњен образац пријаве на конкурс
* Попуњен образац предлога пројекта( предлог пројекта мора бити потписан од стране заступника удружења подносиоца предлога пројекта и оверен печатом)
* Попуњен образац буџета пројекта
* Попуњен образац наративног буџета пројекта
* Оверена копија извода из Статута удружења у коме је утврђено да се циљеви удружења остварују у области у којој се пројекат реализује
* Изјава да средства за реализацију пројекта нису обезбеђена на други начин на обрасцу који је дат у прилогу јавног конкурса
* Изјава о одсуству сукоба интереса за чланове удружења на обрасцу који је дат у прилогу јавног конкурса
* Интерни акт о антикорупцијској политици
* Изјава удружења да ће приликом потписивања уговора приложити средства обезбеђења за испуњење уговорних обавеза

\*Обавезна документација доставља се у два примерка (оригинал и копија оригиналне документације);

Пријавне форматe попунити јасно и прецизно, како би се на најбољи могући начин процениле пријаве. Пријаве које су рађене на другим обрасцима и у којима су обрасци за писање Предлога пројекта написани руком или писаћом машином неће се сматрати важећим.

**Предлоге пројекта доставити препрученом пошиљком или лично на адресу**:

Кабинет министра без портфеља задуженог за координацију активности у области помирења, регионалне сарадње и друштвене стабилности, *Булевар Михајла Пупина 2, Нови Београд 11070*.

На коверти обавезно треба назначити: пуно име и адресу пошиљаоца, назив пројекта и следећи текст: „*Пријава за доделу финансијске подршке мерама и активностима у области помирења кроз подршку удржењима грађана у Републици Србији у 2024. години*“ с назнаком **НЕ ОТВАРАТИ ПРЕ ЗАВРШЕТКА ЈАВНОГ ПОЗИВА ЗА ПОДНОШЕЊЕ ПРЕДЛОГА ПРОГРАМА.**

 Благовременом пријавом сматра се препоручена пошиљка предата пошти / курирској служби / писарници најкасније до **17. октобра 2024 године (15 дана од расписивања)** (печат поште), без обзира на датум приспећа.

 Неблаговремено поднете пријаве неће бити разматране, а непотпуне ће се сматрати неважећим.

РОК И НАЧИН ОБЈАВЉИВАЊА ПРИЈАВЉЕНИХ ПРОГРАМА

Листа вредновања и рангирања пријављених Програма утврђује се у року не дужем од 60 дана од дана истека рока за подношење пријава. Резултати конкурса биће објављени на интернет страници Кабинета министра <https://pomirenje.gov.rs/> и на порталу е-Управа.

 Учесници конкурса имају право увида у поднете пријаве и приложену документацију по утврђивању предлога листе вредновања и рангирања пријављених Програма, у року од 3 (три) радна дана од дана објављивања листе. Увид се може извршити искључиво уз претходну најаву.

 На листу вредновања и рангирања учесници конкурса имају право приговора у року од 8 (осам) дана од дана њеног објављивања. Одлуку о приговору Кабинет министра доноси у року од 15 (петнаест) дана од дана његовог пријема.

Одлуку о избору програма Кабинет министра донеће у року од 30 (тридесет) дана од дана истека рока за подношење приговора и иста ће бити објављена на интернет страници Кабинета министра <https://pomirenje.gov.rs/> и на порталу е-Управа.

 Информације о јавном конкурсу могу се добити у Кабинету министра у времену од 11-15 часова и на е-маил адресу konkurs@pomirenjе.gov.rs

**КОНКУРС ЈЕ ОТВОРЕН ОД 02. ОКТОБРА ДО 17.ОКТОБРА 2024. ГОДИНЕ**

 ОПШТИ КРИТЕРИЈУМИ ЗА ОЦЕЊИВАЊЕ ПРИЈАВА

|  |  |
| --- | --- |
| **Критеријум** | **Број бодова** |
| **1. Усклађености резултата и ефеката програма или пројекта са циљевима конкурса и доприноса остваривању јавног интереса у областима омладинског сектора** | **25** |
| 1.1. Усклађеност циљева и резултата предлога програма или пројекта са циљем конкурса | 13 |
| 1.2. Усклађеност предлога програма или пројекта са потребама циљне групе/крајњих корисника | 12 |
| **2. Капацитет носиоца програма или пројекта** | **18** |
| 2.1. Капацитети и искуство носиоца програма или пројекта | 6 |
| 2.2. Референце лица која реализују програм или пројекат | 6 |
| 2.3. Остварена партнерства и сарадња између различитих субјеката | 6 |

|  |  |
| --- | --- |
| **3. Садржај и изводљивост предлога програма или пројекта** | **18** |
| 3.1. Да ли су предложене активности логичне, одговарајуће, практичне и у складу са циљевима, очекиваним резултатима и предвиђеним циљним групама? | 6 |
| 3.2. Да ли је план реализације јасно разрађен и изводљив? | 6 |
| 3.3. Да ли су приказани индикатори мерљиви? | 6 |
| **4. Обухват и усклађеност са потребама циљних група** | **10** |
| 4.1. Број директних крајњих корисника у односу на предложене активности и финансијски план програма или пројекта | 5 |
| 4.2. Да ли је програмом или пројектом планирано укључивање младих из одговарајућих категорија (структура младих) у односу на циљ програма или пројекта? | 3 |
| 4.3. Да ли је предвиђено заступање принципа родне равноправности? | 2 |
| **5. Одрживост ефеката програма или пројекта** | **7** |
| 5.1. У којој мери су резултати програма или пројекта одрживи по престанкуфинансирања? | 5 |
| 5.2. Да ли програм или пројекат нуди иновативно решење у области за коју се односи? | 2 |
| **6. Сврсисходност и рационалност трошкова програма или пројекта** | **13** |
| 6.1. Да ли су појединачне предложене буџетске линије оправдане у односу на планиране активности и резултате програма или пројекта укључујући и адекватност људских и финансијских ресурса? | 6 |
| 6.2. Да ли је висина предложеног трошка за планиране буџетске линије реална? | 7 |
| **7. Видљивост програма или пројекта** | **9** |
| 7.2. Да ли су приказани индикатори мерљиви? | 5 |
| **МАКСИМАЛАН БРОЈ БОДОВА** | **100** |

ПОСЕБНИ КРИТЕРИЈУМИ ЗА ОЦЕЊИВАЊЕ ПРИЈАВА

|  |  |
| --- | --- |
| **Критеријуми** | **Број бодова** |
| **Иновативност и оригиналност предлога пројекта**- Пројекат демонстрира изузетну оригиналност у приступу решавања специфичних изазова који се односе на регионалну сарадњу и процесе помирења, кроз примену нових и неконвенционалних метода које доприносе повећању ефикасности активности **(6 бодова).**- Употреба иновативних метода и техника у реализацији пројектних активности које нису раније примењиване у сличним контекстима, чиме се подстиче ново разумевање и решавање питања у области регионалне сарадње **(6 бодова).**- Креативан приступ осмишљавању активности који укључује оригиналне и нове идеје са циљем побољшања међурегионалних односа и јачања сарадње **(3 бода).** | **15** |
| **Утицај пројекта на мултикултурност и међуетничку сарадњу**- Пројекат укључује учешће и сарадњу више различитих националних заједница, чиме се обезбеђује разноликост у приступима и активностима, као и унапређење односа између различитих етничких и културних група **(6 бодова)**.- Пројекат директно доприноси очувању и афирмацији заједничке културне баштине, са циљем изградње трајних веза и унапређења међуетничке толеранције и разумевања у мултикултурном контексту **(6 бодова).**- Подстицање активног дијалога и сарадње међу различитим културним групама путем заједничких иницијатива које имају за циљ изградњу поверења и дугорочних партнерстава **(3 бода)**. | **15** |
| **Допринос пројекта друштвеној стабилности и процесу помирења**- Пројекат има значајан потенцијал да утиче на унапређење социјалне стабилности у локалној заједници кроз активности које промовишу помирење, јачање друштвених веза и активно укључивање грађана у решавање друштвених конфликата **(5 бодова)**.- Дугорочни утицај пројекта на процес помирења и јачање међуетничког - поверења се огледа у континуираном ангажману заједница на спровођењу заједничких пројеката и иницијатива који доприносе одрживој стабилности **(5 бодова)**. | **10** |
| **Капацитет носиоца пројекта и изводљивост плана**- Способност и претходно искуство носиоца пројекта у спровођењу сличних активности, посебно у области регионалне сарадње и међуетничког дијалога, што осигурава квалитет и поузданост предложеног пројекта **(6 бодова).**- Пројектни тим има јасно дефинисане људске и материјалне ресурсе који су довољни за успешно спровођење предложених активности и постизање очекиваних резултата, уз претходно искуство у сличним пројектима **(6 бодова)**. | **12** |
| **Одрживост резултата пројекта након завршетка финансирања**- Резултати и постигнућа пројекта су дугорочно одрживи и постоје јасни планови за наставак активности након завршетка финансирања, што осигурава континуитет пројектних ефеката **(5 бодова)**.- Пројекат је осмишљен на такав начин да активности могу бити интегрисане у постојеће локалне стратегије или развојне планове, чиме се обезбеђује да ће резултати имати дуготрајан утицај на регионалну сарадњу **(5 бодова).** | **10** |
| **Рационалност трошкова и сврсисходност буџета**- Буџетски план је детаљно разрађен, а појединачне буџетске линије су усклађене са предложеним активностима и очекиваним резултатима, уз адекватну алокацију људских и финансијских ресурса **(6 бодова).**- Висина предложених трошкова за планиране буџетске линије је реална и одговара обиму активности, чиме се обезбеђује економска оправданост целокупног пројекта **(6 бодова).** | **12** |
| **Видљивост и комуникација резултата пројекта**- Пројекат предвиђа адекватну и ефикасну промоцију кроз различите медијске канале и јавне наступе, чиме се обезбеђује видљивост и препознатљивост пројектних резултата у широј јавности **(5 бодова).**- Индикатори видљивости су јасно дефинисани и мерљиви, што омогућава праћење и процену утицаја пројекта на циљне групе и шире друштво **(4 бода).** | **9** |
| **Интеграција локалне заједнице у пројектне активности**- Пројекат укључује активну сарадњу са локалним организацијама, институцијама и становништвом, чиме се осигурава укљученост заједнице у свим фазама пројекта и подстиче њихово учешће у дугорочним процесима регионалне сарадње **(6 бодова).**- Пројекат омогућава да резултати буду лако доступни и применљиви у локалној заједници, што повећава њихову вредност и одрживост на нивоу локалних актера **(3 бода).** | **9** |
| **Утицај пројекта на образовање и подизање свести**- Пројекат доприноси едукацији и подизању свести у области регионалне сарадње и помирења кроз организовање радионица, семинара или других едукативних програма намењених широј јавности **(5 бодова).**- Обука и материјали који се креирају у оквиру пројекта имају потенцијал да остану доступни у јавном простору, чиме се осигурава дугорочна примена у образовним програмима и подизање свести о значају сарадње и помирења **(3 бода)**. | **8** |
| **МАКСИМАЛАН БРОЈ БОДОВА**  | **100** |